ลูกชายอายุ 30 ปี เป็นโรคลิ้นหัวใจ และตอนนี้ตรวจพบว่าอาการรั่วและหย่อนเพิ่มขึ้นมาก จะต้องรับการผ่าตัดราว ๆ เดือน พฤษภาคม แต่ตอนนี้ตรวจพบว่า (ใช้appวัด) พบว่าหัวใจเต้นเร็วมากขณะนอนหลับ วัดได้ 140 - 145 ครั้งต่อนาที ประมาณ เที่ยงคืน ถึง ตี 2 และก็กลับมาเต้นอยู่ที่ 65 ครั้งต่อนาที และบางช่วงมีเต้น 41 ครั้งต่อนาทีสักพัก ส่วนในเวลาปกติที่นั่งทำงาน หัวใจก็มีอัตราการเต้นไม่สม่ำเสมอเช่น เต้นอยู่ที่ 81 ครั้ง แล้วก็ลดลงมาเหลือ 52 ประมาณ 5 - 6 นาที ก็กลับไปเต้นตามปกติที่ 81 ค่ะ ในเวลาปกติจะเต้นแบบนี้ แล้วก็ลดฮวบลงมาสักพัก แล้วก็กลับไปเต้นปกติ ไปทำการฉีดสีสวนหัวใจมาแล้ว ไม่มีเส้นเลือดตีบ แต่พอกลับมาบ้านได้ 5 วัน ก็มีอาการปอดติดเชื้อและน้ำท่วมปอด ทำให้ต้องนอนพักรักษาตัวให้ยาฆ่าเชื้อและรักษาอาการน้ำท่วมปอดที่ รพ. 1 อาทิตย์ และกลับมาพักฟื้นที่บ้าน 1 อาทิตย์ และเพิ่งเริ่มกลับไปทำงานเมื่อวันจันทร์ที่ผ่านมา โดยให้ยาขับปัสสาวะมากิน และ จำกัดน้ำดื่ม วันละ 1,000 ml. และงดอาหารเค็ม แต่ตอนนี้ตรวจพบว่า หัวใจเดี๋ยวก็เต้นเร็ว และก็ลดฮวบลงมาเต้นช้า อยากสอบถามว่าควรจะไปพบแพทย์เลย หรือจะรอไปตามนัดในเดือนหน้า และควรปฏิบัติตัวอย่างไรต่อไปค่ะ
สวัสดีค่ะ ลิ้นหัวใจรั่วเป็นภาวะที่มีความผิดปกติของลิ้นหัวใจใดๆ ที่ทำให้ลิ้นหัวใจปิดไม่สนิท เป็นสาเหตุให้เลือดไหลย้อนกลับ หัวใจจึงต้องทำงานหนักขึ้นเพื่อสูบฉีดเลือดให้เพียงพอ อาการมักมาด้วยอาการเหนื่อยง่าย จะมากหรือน้อยขึ้นกับขนาดของรูรั่ว วิงเวียนศีรษะ เป็นลม เจ็บแน่นหน้าอก รู้สึกหัวใจเต้นผิดปกติ ในรายที่เป็นมาก อาจทำให้หัวใจล้มเหลวหรือมีน้ำท่วมปอดร่วมด้วยได้อาการดังกล่าวมานั้นน่าจะสัมพันธ์กับปัญหาลิ้นหัวใจที่มีอยู่ ซึ่งการรักษาเรื่องลิ้นหัวใจที่ผิดปกตินั้น ถ้าเป็นมากจนมีอาการหลายอย่าง ควรจะต้องผ่าตัดแก้ไข แต่ก่อนจะผ่าตัด แพทย์น่าจะต้องคุมอาการน้ำท่วมปอดให้ดีก่อน ด้วยการใช้ยาขับปัสสาวะและจำกัดน้ำดังที่กล่าวมา ส่วนเรื่องการเต้นของหัวใจนั้นถ้าเต้นขึ้นๆลงๆผิดปกติมาก สามารถกลับไปพบแพทย์ก่อนนัดได้ ไม่ต้องรอให้ถึงนัด และสอบถามแพทย์อย่างละเอียดว่าการเต้นของหัวใจควรจะอยู่ในช่วงใด หรือมีข้อบ่งชี้ในการให้ยาช่วยควบคุมการเต้นของหัวใจหรือเปล่า